作者:顧夐
標題:臨江仙
內容:碧染長空池似鏡，倚樓閑望凝情。滿衣紅藕細香清。象床珍簟，山障掩，玉琴橫。暗想昔時歡笑事，如今贏得愁生。博山爐暖澹煙輕。蟬吟人靜，殘日傍，小窗明。幽閨小檻春光晚，柳濃花澹鶯稀。舊歡思想尚依依。翠嚬紅斂，終日損芳菲。何事狂夫音信斷，不如梁燕猶歸。畫堂深處麝煙微。屏虛枕冷，風細雨霏霏。月色穿簾風入竹，倚屏雙黛愁時。砌花含露兩三枝。如啼恨臉，魂斷損容儀。香燼暗銷金鴨冷，可堪孤負前期。繡襦不整鬢鬟欹。幾多惆悵，情緒在天涯。